Sa janna ‘e su pulgadoriu

Giughet, custu terribbile poltale,
buscu a manca e a dresta, subra e suta.
At fogu po vertude naturale
e fumat puru, sigundu sa muta.

At de Lete su fùsidu canale
ch'isfogat in sa janna s'unda bruta.
Abbat su buscu e bi semenat sale:
po cussu manc'un'alvure atit fruta.

Cando in cussa janna ispiridada
be-i intrat calch'anima pulgante
intrat de punta, ca rea no còlada.

Intro su Pulgadoriu ch'imbòlada
su pecadu chi fata l'at pesante
e nd'essit lébia e purificada.

Su duos de Abrile 1928